ཉེ་བའི་ལོ་འདི་འགའི་ཡར་སྔོན་དུ་དགག་སྒྲུབ་ཀྱི་འབོལ་རྩོམ་གང་ལེགས་ལེགས་ཤིག་ཆར་རྗེས་ཀྱི་ཤ་མོ་བརྡོལ་བ་ནང་བཞིན་དཔེ་ཚོགས་ཀྱི་རྣམ་པ་དང་།སིལ་དེབ་ཀྱི་རྣམ་པ།ཡང་ན་དྲ་ལམ་སོ་སོ་ནས་དབྱར་མཚོ་འཕྱུར་བ་ནང་བཞིན་གང་སར་མཐོང་རྒྱུ་འདུག་སྟེ།དེ་ལུགས་ཀྱིས་དགོས་མཁོ་དང་ཕན་འབྲས་ཐད་ནས་གང་འཚམ་ཐབས་ཀྱི་འགྲོ་བ་འདྲེན་པའི་ཚད་དུ་སླེབས་ཡོད་མོད།འོན་ཀྱང་ད་སྐབས་གློ་བུར་དུ་རྣོ་ངར་གྱི་ཟིལ་དང་དབལ་འབར་བའི་འབོལ་རྩོམ་གྱི་རལ་གྲི་ཐོགས་མཁན་མང་པོ་ཞིག་དལ་ཅག་གེར་གྱུར་པའི་སྣང་བ་སྟེར།ཁ་ཤས་ནི་རྒས་པས་ཐུབ་པའམ་ལས་འཁྱུར་ངལ་གསོ་བྱས་པ་དང་།ཡང་ལ་ཤས་ནས་བཙན་ས་ཟིན་ཏེ་མཁས་མདོག་གིས་འབོལ་རྩོམ་ཉ་ཉོག་དེ་དག་ནི་ཅི་ཡང་མིན་ཏེ།གཞུང་ལུགས་རང་བཞིན་གྱི་བསྟན་བཅོས་ཤིག་བརྩམས་ན་སྙམ་པ་དང་།ཡང་རེ་ཟུང་གིས་ཚིག་རྩལ་ངོམ་སྟེ་གཞུང་ལས་ཁང་གི་ལས་སྟེགས་ལ་ཅི་མི་སྙམ་པར་བསྙེགས་ཤིང་ངལ་བ་ལྷུར་བླངས་ཏེ་ཡོད་པས།ད་ནི་ཚང་མ་ཁུ་སིམ་མེར་རྒུན་ཆང་གི་སྐྱུག་རོར་འཁོར་བའི་སྦྲང་ཐལ་ཇི་བཞིན་ར་རོ་བར་གྱུར་ཏེ་བཟི་འདུག